የእምነት ነፃነትና እኩልነት በመቻቻልና በመከባበር አብሮ የመኖር ባሕል ወደላቀ ደረጃ ሊሸጋገር ይገባል-ከንቲባ ድሪባ ኩማ
አዲስ አበባ፤ ነሐሴ 15/2005 (ዋኢማ) – ኅብረተሰቡ ሕገ-መንግሥታዊ ዋስትና ያገኘውን የእምነት ነፃነትና እኩልነት እንዲሁም በሠላም በመቻቻልና በመከባበር አብሮ የመኖር ባሕልና ታሪኩን ወደላቀ ደረጃ ማሸጋገር እንደሚገባው የአዲስ አበባ ከተማ ከንቲባ ድሪባ ኩማ አስታወቁ፡፡ የከተማው አስተዳደር ፍትህ ቢሮና የኃይማኖቶች የጋራ ጉባዔ በጋራ ያዘጋጁት ”የኃይማኖቶችን የአብሮነት እሴት በማጎልበትና ሕገ-መንግሥታዊ ድንጋጌዎችን በማክበር የአገራችንን የህዳሴ ጉዞ ለማሳካት እንረባረብ” በሚል መሪ ቃል የሁለት ቀናት ጉባዔ በኢትዮጵያ የባሕል ማዕከል ዛሬ መካሄድ ጀምሯል። ከንቲባ ድሪባ በውይይቱ መክፈቻ ላይ እንደተናገሩት የአገሪቱ ሕገ-መንግሥት የኃይማኖት እኩልነትና የእምነት ነፃነትን ማረጋገጥ ብቻ ሳይሆን ሌሎች ሰብዓዊና ዴሞክራሲያዊ መብቶች እንዲከበሩ አድርጓል። ችግሮች ሲፈጠሩም በውይይትና በመቻቻል በሰለጠነ አግባብ እንዲፈቱም መሰረት መጣሉን አመልክተዋል። ይሁንና በሕገ-መንግሥቱ ዋስትና ያገኘውን ብዝሃነት በአግባቡ ማስተናገድ የቻለ ሥርዓት ባለበት ሁኔታ የራሳቸው ድብቅ ፍላጎት ያላቸው አንዳድ ግለሰቦችና ቡድኖች በሕዝቡ ውስጥ ብዥታ በመፍጠር የሠላሙ ስጋት በመሆን ላይ ይገኛሉ ብለዋል ከንቲባ ድሪባ። እየተካሄደ ባለው ከተማ አቀፉ ጉባዔ በመዲናዋ የሚገኙ የተለያዩ ኃይማኖቶች ተከታዮች በጋራ በመሆን በኃይማኖት ሽፋን የሚካሄደው የሽብርና የፀረ-ሠላም እንቅስቃሴ በሠላም ወዳድ ኃይሎች ጥረት እንዲጋለጥና እንዲመክን ለማድረግ የሚያስችል መሆኑንም ከንቲባው ገልጸዋል። የኃይማኖቶች የጋራ ጉባዔ ሰብሳቢ ርዕሰ ደብር በርሁ አርአያ በዚሁ ጊዜ እንደተናገሩት የኃይማኖት ነፃነትና እኩልነት ባልተከበረበት ባለፉት መንግሥታት ዘመን የኢትዮጵያ ሕዝቦች በሠላም አብሮ በመኖር የዓለም ተምሳሌትነታቸውን አረጋግጠዋል። በአሁኑ ወቅት ለኃይማኖቶች ነፃነትና እኩልነት እውቅና እና ዋስትና በመሰጠቱ በኃይማኖት ተቋማት መካከል ከቀድሞዎቹ ሥርዓቶች የተነሳ ተዛብተው የነበሩ ግንኙነቶች ተስተካክለው በጋራና በሠላም ለአገር እድገት የሚሰራበት ሁኔታ መመቻቸቱን ገልጸዋል። ሆኖም ከቅርብ ጊዜ ወዲህም ይህን የቆየውን የመከባበር፣ የመቻቻልና አብሮ የመስራት ባህል በሚደመስስ መልኩ የአክራሪነት አደጋ እየታየ መሆኑን ጠቁመዋል። በመሆኑም የአዲስ አበባ የኃይማኖቶች የጋራ ጉባዔ በተለይ በእስልምና እምነት ላይ እየታየ ያለውን የተወሰኑ ግለሰቦችና ቡድኖች እያንጸባረቁ ያለው እንቅስቃሴ የሚቃወመውና የማይቀበለው እንደሆነም ርዕሰ ደብር በርሁ አመልክተዋል። ከሁሉም በላይ አርቆ አስተዋይ የሆነው የኢትዮጵያ ሕዝብ በተለይም ደግሞ ወጣቱ ትውልድ በአክራሪዎች አላስፈላጊ አስተሳሰቦች ሳይመረዙ የመተሳሰብ፣ የመከባበርና የመቻቻል ባህላቸውን ሊጠብቁ ይገባል ያሉት ደግሞ የአዲስ አበባ እስልምና ከፍተኛ ምክር ቤት ፕሬዝዳንት ዶክተር አህመድ አብዱራህማን ናቸው። መላው የኢትዮጵያ ሕዝቦች በግልም ሆነ በጋራ በመሆን ጽንፈኝነት፣ አክራሪነትና አውዳሚነት በአገሪቱ እንዳያቆጠቁጡ ሊረባረቡ እንደሚገባም አሳስበዋል። የአዲስ አበባ ከተማ ፍትህ ቢሮ ኃላፊ አቶ ፀጋዬ ኃይለማርያም የጉባዔው ዓላማ ከቅርብ ጊዜ ወዲህ መልኩን እየቀያየረ የመጣው የኃይማኖት አክራሪነት ከተለያዩ አጀንዳዎችና ፍላጎቶች ጋር እየተያያዘ በሕዝቡ ሠላምና ተከባብሮና ተቻችሎ የመኖር መልካም እሴቶች ላይ የፈጠረውን ብዥታ ማስወገድ እንደሆነ ገልጸዋል። እንደ ኢዜአ ዘገባ ይህ በኃይማኖት ሽፋን እየተፈጸመ ያለው ሕገ-መንግሥቱን የሚፃረር ተግባር የኢትዮጵያ መለያ የሆነውን የኃይማኖቶች የመቻቻልና የመከባበር አኩሪ ባህል የሚሸረሽርና የሚያጠፋ ብሎም የእድገት እንቅፋት በመሆኑ መላው የከተማዋ ነዋሪዎች ሊያወግዙትና ሊያስወግዱት ይገባል ብለዋል።